C 323/106
FI
Euroopan unionin virallinen lehti
26.8.2022
5.12 ETSK katsoo, että EU:n kehys metaanipäästöjen rajoittamiseksi tai vähentämiseksi energia-alalla on hyvä ajatus.
Olisi huolehdittava siitä, että kaasualan tarkkailuvaatimukset ovat toteutettavissa esimerkiksi päästötietojen mittaamisen, raportoinnin ja todentamisen kannalta.
Tähän olisi sisällyttävä asianmukaisten tarkastusmääräaikojen asettaminen laitoksille niiden teknisen kunnon ja iän mukaisesti.
Olisi otettava huomioon olemassa olevat teollisuuden aloitteet päästöjen vähentämiseksi (öljy- ja kaasualan metaanipäästöjä koskeva kumppanuus (OGMP)) sekä tarve tehostaa kansainvälistä yhteistyötä esimerkiksi metaanilupauksen sekä ilmastoa ja puhdasta ilmaa koskevan koalition kaltaisten aloitteiden puitteissa.
5.13 Suuri osa fossiilisia metaanipäästöjä koskevista tiedoista on tällä hetkellä aliraportoitua.
ETSK suhtautuu myönteisesti tarkkailua, raportointia ja todentamista koskeviin ehdotuksiin erityisesti siltä osin, kun niitä sovelletaan kaasuputkien varrella tapahtuvien vuotojen estämiseen.
Kansainvälisen metaanipäästöjen seurantakeskuksen (IMEO) kaltaisia aloitteita sekä satelliittiteknologian käyttöä tällaisten vuotojen havaitsemiseen olisi virtaviivaistettava ja priorisoitava.
EU:ssa olisi kiellettävä perusteettomat tuuletus- ja soihdutuskäytännöt.
Poikkeukset tästä säännöstä olisi rajoitettava hätätilanteisiin ja turvallisuuteen liittyviin tilanteisiin.
Biometaanin osalta useat EU:n jäsenvaltiot ovat jo toteuttaneet teknisiä ja lainsäädännöllisiä seuranta- ja välttämistoimenpiteitä.
Tämä voisi auttaa arvioimaan metaanipäästöjä fossiilisten polttoaineiden käytön aikana.
5.14 ETSK on hyvin tietoinen siitä, että suurin osa metaanivuodoista tapahtuu EU:n ulkopuolella, minkä vuoksi metaanin tuontia koskevan EU:n suorituskykystandardin täytäntöönpano ja sen noudattamisen valvonta on välttämätöntä.
Tällaisessa tuontistandardissa olisi asetettava vertailuarvo hyväksyttäville tuotantoketjun alkupään päästöille.
Tätä standardia olisi jo ryhdyttävä kehittämään tämän asetuksen nojalla.
Lisäksi olisi harkittava alkupään metaanipäästöjen sisällyttämistä hiilidioksidipäästöjen hinnoittelujärjestelmään.
5.15 Metaanipäästöjen vähentämistä koskevassa ehdotuksessa keskitytään energia-alaan.
ETSK muistuttaa maatalouden metaanipäästöjen merkityksestä.
Kuten komission metaanistrategiassa todetaan, viljelijöitä olisi tuettava metaanipäästöjen vähentämisessä.
Tähän voisi sisältyä yhteiseen maatalouspolitiikkaan sisällytettävä toimeksianto tarjota toimenpiteitä, joilla viljelijöitä palkitaan metaanipäästöjen vähennyksistä.
Bryssel 19. toukokuuta 2022.
Euroopan talous- ja sosiaalikomitean puheenjohtaja Christa SCHWENG